**УПУТСТВО**

**о начину спровођења Програма подршке јачању капацитета послодаваца укључених у дуално образовање у 2024. години**

|  |
| --- |
| **Позивају се привредни субјекти да се пре подношења пријаве упознају са текстом Програма.** |

**Списак потребне документације:**

1. попуњен и потписан Захтев за доделу бесповратних средстава (Образац 1), као и Изјава која је саставни део овог захтева;
2. уговор о дуалном образовању (закључен између школе и послодавца, фотокопија);
3. уверење о измиреним обавезама на свим уплатним рачунима Пореске управе;

У случају одобравања бесповратних средстава подносилац пријаве је у обавези да **пре закључења уговора** о додели бесповратних средстава отвори посебан наменски рачун код Управе за трезор.

Провера услова за доделу бесповратних средстава вршиће се преко Регистра послодаваца и Регистра уговора о дуалном образовању Привредне коморе Србије и потписане Изјаве у склопу Обрасца 1.

**Уколико пореске обавезе привредног субјекта не буду измирене, захтев привредног субјекта ће бити одбијен.**

**Поступак доделе бесповратних средстава**

Комисија за доделу бесповратних средстава (у даљем тексту: Комисија), коју решењем образује министар привреде, доноси решења о додели бесповратних средстава на основу листе послодаваца који испуњавају услове за доделу бесповратних средстава. Листу послодаваца утврђује Канцеларија за дуално образовање и Национални оквир квалификација (у даљем тексту: Канцеларија). Канцеларија пружа техничку подршку Комисији.

Ради потпунијег сагледавања испуњености услова Јавног позива Канцеларија може самостално или на захтев Комисије да затражи додатну документацију и изврши накнадну верификацију поднете документације. Тражену допуну привредни субјект је у обавези да достави најкасније осмог дана од дана када је примио обавештење о потребној допуни документације. Уколико се тражена допуна документације не достави у овом року, Комисија ће решењем одбацити захтев.

Комисија може да одобри захтев, да га одбаци или да га одбије.

Комисија задржава право да не додели бесповратна средства, односно донесе решење о одбијању захтева у случају сумње у веродостојност документације привредног субјекта.

У случају када, након доношења Решења, Комисија дође до сазнања на основу којих се доводи у сумњу веродостојност документације и чињеница, на основу којих је Комисија донела Решење о додели бесповратних средстава, министар привреде може да, по службеној дужности, донесе Решење којим ће поништити претходно решење о додели бесповратних средстава. У случају да је уговор о додели бесповратних средстава у међувремену потписан са корисником, он ће бити раскинут, а корисник је у обавези да без одлагања изврши повраћај бесповратних средстава.

Уколико је захтев неблаговремен или поднет од неовлашћеног привредног субјекта, односно уколико није допуњен у року наведеном у обавештењу за допуну, исти ће без даљег разматрања бити одбачен.

**Закључивање уговора, уговорне обавезе корисника и пренос средстава**

Након спроведеног поступка селекције и избора, Министарство ће свим учесницима доставити решења о одобравању, односно одбацивању или одбијању захтева за доделу бесповратних средстава.

Корисници чије је захтеве за доделу бесповратних средстава Комисија одобрила уз решење о додели бесповратних средстава ће добити уговор о додели бесповратних средстава којим ће се регулисати међусобна права и обавезе Министарства и корисника средстава.

Корисници добијају непотписане примерке уговора, које ће након потписивања, у року од 15 дана од дана пријема, вратити Министарству.

Пре закључења уговора корисник средстава је у обавези да отвори посебан наменски динарски рачун код Управе за трезор, и исти унесе у достављене примерке уговора. Наменски рачун се отвара на основу решења о додели бесповратних средстава.

Уговори о додели бесповратних средстава **у којима није наведен рачун код Управе за трезор**, неће бити потписани од стране Министарства.

Сматраће се да је привредни субјекaт одустао од додељених средстава уколико не потпише уговор о додели бесповратних средстава у року од 15 дана од дана пријема решења и уговора, нити наведе рачун код Управе за трезор. У том случају министар ће донети решење о поништавању решења о додели бесповратних средстава.

Датумом закључења уговора се сматра онај датум када је уговор потписан од стране Министарства.

По закључењу уговора о додели бесповратних средстава, Министарство ће пренети одобрена бесповратна средства на посебан, наменски рачун привредног субјекта отвореног код Управе за трезор, који је наведен у уговору.

**Поступак по жалби**

Привредни субјекти имају право на жалбу у року од 15 дана од дана пријема решења Комисије.

**Жалба се подноси министру привреде, непосредно или препорученом поштом, на адресу Министарство привреде, Кнеза Милоша 20, 11000 Београд, уз обавезу плаћања таксе у износу од 560,00 динара.**

О жалби одлучује министар у року од 30 дана од дана пријема жалбе. Неблаговремена, недопуштена, односно жалба изјављена од стране неовлашћеног лица, биће одбачена.

У складу са Законом о републичким административним таксама[[1]](#footnote-1) плаћа се републичкa административнa таксa. Уплатницу као доказ о уплати треба приложити уз жалбу.

Прималац/корисник: Буџет Републике Србије

Жиро рачун: 840‐742221843‐57, модел 97

Позив на број: 50‐016

Сврха дознаке: Републичка aдминистративна такса

Износ: 560,00 РСД

**Поступање у случају одустајања корисника од учешћа у Програму након потписивања Уговора и повраћај средстава**

У случају да привредни субјекат жели из одређених разлога да **одустане од захтева након потписивања Уговора и додељених средстава,** потребно је да о томе електронским путем обавести Министарство и да без одлагања изврши повраћај бесповратних средстава. Инструкције за повраћај средстава даће Министарство.

1. 1("Сл. гласник РС", бр. 43/2003, 51/2003 -испр., 61/2005, 101/2005 -др. закон, 5/2009, 54/2009, 50/2011,

70/2011 -усклађени дин. изн., 55/2012 -усклађени дин. изн., 93/2012, 47/2013 -усклађени дин. изн., 65/2013 -др.

закон, 57/2014 -усклађени дин. изн., 45/2015 -усклађенидин. изн., 83/2015, 112/2015, 50/2016 -усклађени дин. изн.,

61/2017 -усклађени дин. изн., 113/2017, 3/2018 -испр., 50/2018 -усклађени дин. изн, 95/2018, 38/2019 - усклађени

дин. изн., 86/19, 90/2019 - испр., 98/2020 – усклађени дин.изн., 144/2020, 62/2021- усклађени дин. изн.и

54/2023 - усклађени дин. изн) [↑](#footnote-ref-1)